b'\n_START_ARTICLE_\nGripas\n_START_PARAGRAPH_\nGripas\xc2\xa0\xe2\x80\x93 sezoninis virusinis susirgimas. Jis sukelia komplikacijas ir pagreitina kit\xc5\xb3 susirgim\xc5\xb3 eig\xc4\x85._NEWLINE_Simptomai vyrauja nuo \xc5\xa1velni\xc5\xb3 iki a\xc5\xa1tri\xc5\xb3. Da\xc5\xbeniausi yra auk\xc5\xa1ta temperat\xc5\xabra, varvanti nosis, gerkl\xc4\x97s per\xc5\xa1\xc4\x97jimas, s\xc4\x85nari\xc5\xb3 ir raumen\xc5\xb3 skausmai, galvos skausmas, kosulys ir nuovargis._NEWLINE_Komplikacijos gali apimti virusin\xc4\xaf ir bakterin\xc4\xaf plau\xc4\x8di\xc5\xb3 u\xc5\xbedegim\xc4\x85, sinus\xc5\xb3 infekcijas ar apsunkinti ankstesnes sveikatos problemas: astm\xc4\x85, \xc5\xa1irdies nepakankamum\xc4\x85. _NEWLINE_Da\xc5\xbeniausiai virusas plinta oru kos\xc4\x97jant ar \xc4\x8diaud\xc4\x97jant, tai \xc4\xafmanoma trumpais atstumais. Galima u\xc5\xbesikr\xc4\x97sti lie\xc4\x8diant virusu u\xc5\xbeter\xc5\xa1tus pavir\xc5\xa1ius ir tada burn\xc4\x85 ar nos\xc4\xaf. U\xc5\xbekr\xc4\x97sti kitus \xc5\xbemogus gali tiek per inkubacin\xc4\xaf period\xc4\x85, tiek jau sirgdamas._NEWLINE_Padidintos rizikos grup\xc4\x97ms Pasaulio sveikatos organizacija rekomenduoja pasiskiepyti. vakcina _NEWLINE_lda\xc5\xbeniausiai efektyvi prie\xc5\xa1 3 ar 4 gripo tipus, gerai toleruojama. Kadangi virusas greitai mutuoja, tod\xc4\x97l skiepai kitais metais tampa nebeefektyv\xc5\xabs. Prie\xc5\xa1virusiniai vaistai, pvz., neuraminidaz\xc4\x97s inhibitorius oseltavimiras (,,Tamiflu\xe2\x80\x9c) naudojamas gydymui, ta\xc4\x8diau rekomenduojamas tik padidintos rizikos grup\xc4\x97ms._NEWLINE_Gripo virusai skirstomi \xc4\xaf tris gentis: A, B ir C. Pirmojo, A tipo, virusai yra patogeni\xc5\xa1kiausi.\n_START_SECTION_\nIstorija\n_START_PARAGRAPH_\nPirmasis grip\xc4\x85 apra\xc5\xa1\xc4\x97 pranc\xc5\xabzas Etjenas Paskj\xc4\x97 1403\xc2\xa0m., kai Europoje buvo gripo epidemija. 1933\xc2\xa0m. angl\xc5\xb3 virusologai nustat\xc4\x97 \xc5\xbemogaus gripo virus\xc4\x85.\n_START_SECTION_\nPavadinimo kilm\xc4\x97\n_START_PARAGRAPH_\nGripo vardas atsirado 1743\xc2\xa0m. ir kilo nuo pranc\xc5\xabzi\xc5\xa1ko veiksma\xc5\xbeod\xc5\xbeio gripper t. y. \xe2\x80\x9esugriebti, apimti\xe2\x80\x9c (aliuzija \xc4\xaf tai, kad liga tarsi apima vis\xc4\x85 k\xc5\xabn\xc4\x85). Pagal kit\xc4\x85 versij\xc4\x85, \xc5\xa1ios ligos pavadinimas yra kil\xc4\x99s i\xc5\xa1 vietovard\xc5\xbeio, kuriame ja pirm\xc4\x85 kart\xc4\x85 buvo susirgta.\n_START_SECTION_\nPerdavimas\n_START_PARAGRAPH_\nGripo virusas gali plisti trim pagrindiniais b\xc5\xabdais: tiesioginiu (kai infekuotas asmuo nusi\xc4\x8diaudi kitam tiesiai prie aki\xc5\xb3, nosies ar burnos), oro la\xc5\xa1eliniu ir nuo rankos \xc4\xaf burn\xc4\x85, nos\xc4\xaf ar akis (nuo u\xc5\xbeter\xc5\xa1t\xc5\xb3 pavir\xc5\xa1i\xc5\xb3 ar tiesiogiai paspaud\xc5\xbeiant rankas). Kartais u\xc5\xbetenka \xc4\xafkv\xc4\x97pti vien\xc4\x85 la\xc5\xa1el\xc4\xaf nuo 0.5 iki 5 \xc2\xb5m skersmens, kad u\xc5\xbesikr\xc4\x97stum. Vieno su\xc4\x8diaud\xc4\x97jimo metu \xc4\xaf aplink\xc4\x85 patenka iki 40 000 la\xc5\xa1eli\xc5\xb3, ta\xc4\x8diau dauguma yra dideli ir i\xc5\xa1kart nus\xc4\x97da. Kiek laiko gripo virusas i\xc5\xa1gyvena la\xc5\xa1eliuose ore, priklauso nuo oro dr\xc4\x97gm\xc4\x97s ir UV spinduliuot\xc4\x97s, abiej\xc5\xb3 tr\xc5\xabkumas \xc5\xbeiem\xc4\x85 prailgina viruso gyvavimo laik\xc4\x85. Gal\xc4\x97damas i\xc5\xa1likti u\xc5\xbe k\xc5\xabno rib\xc5\xb3, gripo virusas gali b\xc5\xabti perne\xc5\xa1tas per u\xc5\xbeter\xc5\xa1tus pavir\xc5\xa1ius, pvz. banknotus, dur\xc5\xb3 rutulines rankenas, \xc5\xa1viesos \xc4\xafjungimo mygtukus ir kt. Virusas i\xc5\xa1lieka vien\xc4\x85 dvi dienas ant plastiko ar metalo, apie 15 min ant sauso popieriaus ir tik 5 min ant odos. Ta\xc4\x8diau gleiv\xc4\x97se gali i\xc5\xa1gyventi ilgiau.\n_START_SECTION_\nDiagnostika\n_START_PARAGRAPH_\nPraktikoje gripas da\xc5\xbeniausiai diagnozuojamas pagal b\xc5\xabdingus simptomus ir epidemiologinius duomenis, t. y. kai gripo sezono metu tam tikroje vietoje virusologi\xc5\xa1kai patvirtinama, kad cirkuliuoja gripo virusas. Grip\xc4\x85 reikia skirti nuo kit\xc5\xb3 respiratorini\xc5\xb3 infekcij\xc5\xb3, taip pat ir nuo bakterini\xc5\xb3 infekcij\xc5\xb3: sepsio, pneumonijos, meningito, viduri\xc5\xb3 \xc5\xa1iltin\xc4\x97s, parazitini\xc5\xb3 lig\xc5\xb3\xc2\xa0\xe2\x80\x93 maliarijos bei trichinelioz\xc4\x97s._NEWLINE_Diagnoz\xc4\x99 patvirtina laboratoriniai tyrimai. Patvirtintas gripo atvejis turi atitikti bent vien\xc4\x85 i\xc5\xa1 \xc5\xa1i\xc5\xb3 laboratorini\xc5\xb3 gripo diagnoz\xc4\x97s kriterij\xc5\xb3: nustatoma gripo antigeno arba specifin\xc4\x97 viruso RNR, i\xc5\xa1skiriamas gripo virusas, nustatomas specifini\xc5\xb3 serumo antik\xc5\xabn\xc5\xb3 gripo A ir B virusams atsakas._NEWLINE_Viruso antigenas kv\xc4\x97pavimo tak\xc5\xb3 gleiv\xc4\x97se arba epitelio l\xc4\x85stel\xc4\x97se nustatomas imunofermentin\xc4\x97s analiz\xc4\x97s (IFA) arba tiesiogin\xc4\x97s imunofluorescencijos (TIF) metodais. Polimeraz\xc4\x97s grandinin\xc4\x97 reakcija (PGR) naudojama specifinei viruso RNR nustatyti. Tai greitas, jautrus, specifinis, bet brangus diagnostikos metodas. Pagrindinis laboratorin\xc4\x97s diagnostikos metodas\xc2\xa0\xe2\x80\x93 viruso i\xc5\xa1skyrimas i\xc5\xa1 rykl\xc4\x97s ir nosiarykl\xc4\x97s sekreto atliekant pas\xc4\x97l\xc4\xaf \xc4\xaf l\xc4\x85steli\xc5\xb3 kult\xc5\xabr\xc4\x85 (rezultatai po 24 val.). Gripo virusai gali b\xc5\xabti indentifikuoti tiesiogin\xc4\x97s imunofluorescencijos metodu.\n_START_SECTION_\nKomplikacijos\n_START_PARAGRAPH_\nDa\xc5\xbeniausios gripo komplikacijos per epidemijas yra bakterin\xc4\x97s infekcijos ir l\xc4\x97tini\xc5\xb3 lig\xc5\xb3 pa\xc5\xabm\xc4\x97jimai (da\xc5\xbeniausiai plau\xc4\x8di\xc5\xb3 ir \xc5\xa1irdies). Sergant gripu ypa\xc4\x8d pada\xc5\xben\xc4\x97ja mir\xc5\xa1tamumas nuo koronarin\xc4\x97s \xc5\xa1irdies ligos, da\xc5\xbenesnis miokardo infarktas ir insultas. Bakterijos sukelia plau\xc4\x8di\xc5\xb3 u\xc5\xbedegim\xc4\x85, sinusit\xc4\x85, bronchit\xc4\x85, tonzilit\xc4\x85, vaikams\xc2\xa0\xe2\x80\x93 p\xc5\xabling\xc4\x85 vidurin\xc4\x97s ausies u\xc5\xbedegim\xc4\x85, bronchiolit\xc4\x85 ar net krup\xc4\x85. Antrin\xc4\x97 bakterin\xc4\x97 pneumonija i\xc5\xa1sivysto 5-38% atvej\xc5\xb3 sergant gripu A ir 10% atvej\xc5\xb3 sergant gripu B. pasirei\xc5\xa1kia kosuliu, gausiu skrepliavimu bei dusuliu po 2-5 dien\xc5\xb3._NEWLINE_Pandemij\xc5\xb3 metu da\xc5\xbeniausia komplikacija yra gripin\xc4\x97 pneumonija, kuri per epidemijas pasitaiko retai, jai b\xc5\xabdingas kv\xc4\x97pavimo nepakankamumas (dusulys). Liga greitai progresuoja ir da\xc5\xbeniausiai baigiasi mirtimi. Hemoragin\xc4\x97 plau\xc4\x8di\xc5\xb3 edema sukelia skrepliavim\xc4\x85 su krauju._NEWLINE_Sergant gripu galimos ir retesn\xc4\x97s komplikacijos: miozitas (ypa\xc4\x8d vaikams), miokarditas, perikarditas, meningitas, meningoencefalitas, encefalopatija, poliradikuloneuritas, Reye sindromas, Guillain ir Barre sindromas, hemolizinis ureminis sindromas, infekcinio toksinio \xc5\xa1oko sindromas._NEWLINE_Gripo komplikacijos da\xc5\xbenesn\xc4\x97s ir sunkesn\xc4\x97s vyresniems nei 65 met\xc5\xb3 pacientams, vaikams nuo 6 m\xc4\x97nesi\xc5\xb3 iki 4 met\xc5\xb3, asmenims, sergantiems l\xc4\x97tin\xc4\x97mis \xc5\xa1irdies ir kraujagysli\xc5\xb3, plau\xc4\x8di\xc5\xb3, inkst\xc5\xb3, metabolitin\xc4\x97mis (cukrinis diabetas) ligomis, taip pat esant imunodeficitin\xc4\x97ms b\xc5\xabkl\xc4\x97ms (\xc5\xbdIV, gydymas imunosupresantais, citostatikais, gliukokortikosteroidais, radioktyviuoju spinduliavimu, sergantiems navikin\xc4\x97mis kraujodaros organ\xc5\xb3 ligomis ir kt.).\n_START_SECTION_\nGydymas ir vakcinacija\n_START_PARAGRAPH_\nSergantiems gripu patariama ils\xc4\x97tis, gerti daug skys\xc4\x8di\xc5\xb3, vengti alkoholio ir tabako, jeigu reikia, vartoti paracetamol\xc4\xaf norint suma\xc5\xbeinti kar\xc5\xa1t\xc4\xaf ir raumen\xc5\xb3 skausmus. Vaikai ir paugliai turi vengti aspirino, kuris gali sukelti da\xc5\xbenai mirtin\xc4\x85 Reye sindrom\xc4\x85. Kadangi tai virusin\xc4\x97 infekcija, antibiotikai gali b\xc5\xabti skiriami tik bakterin\xc4\x97ms komplikacijoms, pvz., pneumonijai gydyti._NEWLINE_Specifiniam antivirusiniam gripo gydymui vartojami nukleozid\xc5\xb3 analogai, proteino M2 inhibitoriai: rimantadinas ar amantadinas, taip pat neuraminidaz\xc4\x97s inhibitoriai: zanavimiras ir oseltamiviras. Jie turi \xc5\xa1alutin\xc4\xaf poveik\xc4\xaf. Visus antivirusinius medikamentus reikia prad\xc4\x97ti vartoti kuo anks\xc4\x8diau, ne v\xc4\x97liau kaip per 48 val. nuo ligos prad\xc5\xbeios._NEWLINE_Gripo vakcin\xc4\x85 PSO rekomenduoja padidintos rizikos grup\xc4\x97ms: vaikams, senyviems \xc5\xbemon\xc4\x97ms, sveikatos apsaugos darbuotojams, sergantiems chroni\xc5\xa1komis ligomis (astma, cukriniu diabetu, \xc5\xa1irdies ligomis ar turi suma\xc5\xbe\xc4\x97jus\xc4\xaf imunitet\xc4\x85 d\xc4\x97l \xc5\xbdIV/AIDS, v\xc4\x97\xc5\xbeio, organ\xc5\xb3 transplantacijos). Kadangi gripo virusas da\xc5\xbenai mutuoja, PSO kiekvienais metais stengiasi prognozuoti, kokia viruso atmaina vyraus ir rekomenduoti prie\xc5\xa1 j\xc4\x85 kurti vakcin\xc4\x85. Vakcina vertinama kaip rentabili bent tarp vaik\xc5\xb3 ir sen\xc5\xb3 \xc5\xbemoni\xc5\xb3. Ji sukelia imunin\xc4\x99 reakcij\xc4\x85, pana\xc5\xa1i\xc4\x85 \xc4\xaf pat\xc4\xaf grip\xc4\x85, tik \xc5\xa1velnesn\xc4\x97s formos.\n_START_SECTION_\nEpidemiologija ir prevencija\n_START_PARAGRAPH_\nGripas plinta sezoni\xc5\xa1kai, kiekvienais metais sunkia forma suserga ma\xc5\xbedaug 3 -5 mln. \xc5\xbemoni\xc5\xb3, mir\xc5\xa1ta apie 250 000\xe2\x80\x93500 000. \xc5\xa0iaurin\xc4\x97se ir pietin\xc4\x97se pasaulio dalyse gripas paplinta \xc5\xbeiem\xc4\x85, o prie pusiaujo bet kuriuo met\xc5\xb3 laiku. Mir\xc5\xa1ta daugiausiai jauni, pagyven\xc4\x99 arba turintys kit\xc5\xb3 sveikatos problem\xc5\xb3._NEWLINE_XX a. buvo trys gripo pandemijos, kuri\xc5\xb3 kiekviena suk\xc4\x97l\xc4\x97 daugiau nei 1 mln. mir\xc4\x8di\xc5\xb3: ispani\xc5\xa1kasis gripas 1918, azijieti\xc5\xa1kasis 1958, Honkongo 1968. PSO naujo tipo gripo A/H1N1 epidemij\xc4\x85 2009 metais paskelb\xc4\x97 pandemija. Gripu taip pat serga gyv\xc5\xabnai, \xc4\xafskaitant kiaules, arklius, ir pauk\xc5\xa1\xc4\x8dius._NEWLINE_Pakankamai efektyvus b\xc5\xabdas suma\xc5\xbeinti gripo plitim\xc4\x85 yra geri asmenin\xc4\x97s higienos \xc4\xafpro\xc4\x8diai: neliesti aki\xc5\xb3, nosies ar burnos, da\xc5\xbenai plauti rankas (su vandeniu ir muilu arba \xc4\xaftrinant spiritu), u\xc5\xbesidengti burn\xc4\x85 kosint ar \xc4\x8diaudant, vengti kontakto su sergan\xc4\x8diaisiais, likti namuose, jei sergi. Galima dezinfekuoti pavir\xc5\xa1ius._NEWLINE_Yra \xc5\xbeinoma, kad mokykl\xc5\xb3, ba\xc5\xbeny\xc4\x8di\xc5\xb3 ir teatr\xc5\xb3 u\xc5\xbedarymas per pandemijas sul\xc4\x97tina gripo plitim\xc4\x85, ta\xc4\x8diau beveik neturi \xc4\xaftakos bendram mir\xc4\x8di\xc5\xb3 skai\xc4\x8diui.'